google/wiki40b huggingface dataset:
מטאוריט מורצ'יסון

מטאוריט מורצ'יסון (באנגלית: Murchison meteorite) הוא מטאוריט שחלקים שלו נפלו ב-28 בספטמבר 1969 באזור הכפר מורצ'יסון בוויקטוריה שבאוסטרליה. המטאוריט היה כונדריט פחמני, ונמצא שהוא מכיל חומצות אמינו נפוצות כגון גליצין, אלנין וחומצה גלוטמית, וגם חומצות אמינו נדירות כגון איזובלין ופסאודולאוצין. משערים שהרכב החומרים במטאוריט מורצ'יסון לא השתנה כמעט מאז שהוא, או הגוף שממנו הוא ניתק, נוצר במערכת השמש הקדומה.
בין התרכובות האורגניות שנמצאו במטאוריט היו גם פורינים ופירימידינים - אבני הבניין של חומצות הגרעין. יחס האיזוטופים של אטומי הפחמן בתרכובות אלו מצביע על מקור שמחוץ לכדור הארץ. ממצא זה מחזק את ההנחה כי תרכובות אורגניות שייתכן שהיה להן תפקיד בהתפתחות החיים יכלו להגיע לכדור הארץ מגופים קדומים במערכת השמש.

הומוכיראליות

רוב חומצות האמינו הן מולקולות כיראליות, וידוע שהיצורים החיים על פני כדור הארץ משתמשים באופן בלעדי באחת התצורות, תצורה L. אסימטריה ביולוגית זו היא דוגמה להומוכיראליות, כלומר עודף משמעותי של תצורה אננטיומרית אחת על פני רעותה. שאלה מרכזית לגבי מוצא החיים היא מקורו של עודף זה. בדיקת הופעתן של חומצות האמינו במטאוריטים, כמו מטאוריט מורצ'יסון, המייצגים הרכב חומרים אופייני למערכת השמש הקדומה יכולה לשפוך אור על שאלה זו.
המחקרים השונים שנעשו על המטאוריט לא נתנו תשובה חד-משמעית לשאלת ההרכב האננטיומרי של חומצות האמינו בו. יש בהם המצביעים על עודף אננטיומרי של תצורה L ברמות שונות, ולעומת זאת מחקרים אחרים הראו שחומצות האמינו הכיראליות מופיעות במטאוריט כתערובת רצמית, כלומר ללא עודף אננטיומרי כלשהו. יש הטוענים שהממצאים המצביעים על הומוכיראליות במטאוריט נובעים מזיהום שלו בחומצות אמינו ארציות לאחר הנחיתה.
בריק (אלקטרוניקה)

בריק (באנגלית: Brick) הוא כינוי למכשיר אלקטרוני, כמו סמארטפון, קונסולת משחקים, ראוטר או טאבלט, שבעקבות הגדרות שגויות, קושחה פגומה או חומרה פגומה, לא מסוגל יותר לפעול.
המילה "בריק" (בעברית: לבנה) נובעת מהצורה המרובעת, פחות או יותר, של רוב המכשירים האלקטרוניים, ובעקבות כך, נוצרה ההצעה ההומוריסיטית, שמכשיר חסר חיים יכול לשמש כמשקולת נייר.
בשימוש נפוץ, "בריק" מצביע על כך, שהנזק כל-כך חמור, עד כדי כך, שכמעט בלתי אפשרי לתקנו.

תיקון (Unbrick)

חלק מהמכשירים, שנכנסו למצב בריק בגלל שהתוכן של הזיכרון הבלתי נדיף שלהם לא נכון, ניתנים לתיקון (Unbrick) באמצעות חומרה נפרדת (כמו לוח debug (ניפוי שגיאות)), שביכולתו לגשת לזיכרון באופן ישיר.
הדבר דומה לתהליך של טעינת קושחה למכשיר חדש, כאשר הזיכרון עדיין ריק. תהליך כזה קורה מדי פעם במהלך בדיקות קושחה ופיתוח מוצר.
עבור חלק מהמכשירים, פותחו ותוכננו קושחות וחומרות (לרוב מסובכות), בעלות סיכויים גבוהים לשרוד את הבריק ולעבור תיקון.
אין שיטה כללית לתיקון בריק - כל מכשיר הוא שונה. יש גם תוכנות שנוצרו על יד משתמשים, כדי להפעילן על מכשירים עם בריק או בריק חלקי ולגרום להם לחזור לפעול. דוגמאות לכך, הן התוכנה BootMii, שנוצרה על ידי Wiibrew, ומשמשת כדי לתקן בריק חלקי של נינטנדו Wii, או ClockworkMod, שנמצא על חלק גדול ממכשירי האנדרואיד.

מערכות

בעיקרון, כל מכשיר בעל קושחה שניתנת לצריבה חוזרת, או בעל הגדרות מסוימות חשובות, המאוחסנות בתוך זיכרון הבזק, או EEPROM, יכול לקבל בריק. מכשירים רבים (לא כולם) בעלי מערכת עדכון קושחה על ידי המשתמש הם בעלי הגנה נגד בריק. מכשירים שנועדו לעדכון אך ורק על ידי טכנאי רשמי, בדרך כלל, לא מוגנים.
בין המכשירים הידועים בקבלת בריק: מחשבים ישנים (מחשבים מודרניים, בדרך כלל בעלי BIOS כפול, או כל צורה אחרת של הגנה), מגוון טלפונים סלולרים, קונסולות משחק ניידות כמו PSP ו- Nintendo DS, קונסולות משחק כמו Nintendo Wii, Xbox 360 ו-PlayStation 3, הרבה מכשירי SCSI, חלק מהראוטרים וכוננים קשיחים.
משה יחיאל אלימלך רבינוביץ מלברטוב

רבי משה יחיאל אלימלך רבינוביץ (תרנ"ה - כ"ז בסיוון תש"א) היה האדמו"ר מלברטוב מגזע ביאלא. נספה בשואה.

תולדותיו

נולד בפרצובה לרבי נתן דוד מפרצובה וללאה בתו של רבי יחיאל יעקב מקוזניץ. בשנת תרע"ב התחתן עם חיה מרים בת דודו רבי ישראל מגרודז'ינסק. נולדו להם שלושה ילדים: יצחק, חיים ורייזל (נהרגה בשואה בגיל 8).
בז' בשבט תר"צ נפטר אביו בעיר שדליץ. רבי משה יחיאל מונה תחתיו לאדמו"ר ועבר לגור בלברטוב.
למרות היותו בן אחר בן לאדמו"רי בית פשיסחא, מנהגיו היו בנוסח בית קוז'ניץ. בשנה הראשונה להנהגתו האריך בטישים ובתורות. לאחר כשנה שינה את הנהגתו ומאז לא היו לו זמנים קבועים לעריכת שולחנות, הוא לא ערך מדי שבת ולפעמים ערך גם באמצע השבוע. אפילו לסעודה שלישית היה מאחר מאוד לפעמים ולפעמים נכנס בחורף לטיש מספר שעות לאחר יציאת השבת.
על חסידיו נמנה רבי אברהם שמעון הלוי אנגל-הורוביץ ('רבי שימעלע זליכובר') משגיח ישיבת חכמי לובלין שהיה מבוגר ממנו בעשרים שנה. הוא שלח בחורים מהישיבה לרבי מלברטוב ונסע אליו בעצמו. 
היה באושוויץ כשלש שנים, יהודים רבים במחנה ההשמדה ביניהם גם פסיה שרשבסקי, ניסו להקל עליו את החיים במחנה, כדי שיוכל להמשיך לעסוק בתורה. נספה בבוכנוואלד זמן קצר לפני השחרור.
הר קולמן (אנטארקטיקה)

גילוי ההר

ההר מופה לראשונה על ידי משלחת טרה נובה (שחקרה את אנטארקטיקה בין השנים 1910–1913) בפיקודו של רוברט פלקון סקוט.

מקור השם

שמו של ההר ניתן לו על ידי חוקר אנטארקטיקה הקנדי צ'ארלס רייט, חבר משלחת טרה נובה. 
ההר נקרא על שם הגאולוג פרופסור א. פ. קולמן (A. P. Coleman) מאוניברסיטת טורונטו, בטורונטו שבקנדה.
מזנגיום

המזנגיום הוא רכיב של פקעית הכליה, העוטף את נימי הפקעית כמו רשת, ומתרחב או מתכווץ, ובהתאמה מגדיל או מקטין את שטח הפנים של הנימים, בהתאם לרמת הסינון הנדרשת. המזנגיות מורכב מתאים מזנגליים וממטריצה מזנגיאלית, המחברת את התאים המזנגיאליים לבססי הפקעית. 
בסוכרת כלייתית החלבון אלבומין שוקע במזנגיום וסותם אותו.
אסתר שניאורסון גרי

אסתר שניאורסון-גרי (נולדה בתל אביב) היא פובליציסטית, משוררת, סופרת וד"ר להיסטוריה.
<a href="http://www.up2me.co.il/v.php?file=87308456.png"><img src="http://www.up2me.co.il/thumbs/87308456.png" alt="Up2Me העלאת תמונות"  border="0" /></a>
שניאורסון גרי היא דור שביעי לבעל התניא, מייסד חסידות חב"ד, נשואה ואם לשלושה.
החלה לפרסם את שיריה                    בתשמ"ב (1982) לאחר מותו של אביה, טוביה שניאורסון. שיריה המאוחרים יותר, לדוגמה אלה שבספרה "לא כדרך משל" הם בלדות. בשיריה מרבה שניאורסון גרי לעסוק בשאלות קיומיות ומשתמשת במוטיבים מהתנ"ך ומאוצר הפולקלור העממי בעולם. בספר שיריה "אל ירושלים" היא מביעה את אהבתה לארץ ישראל, לאדמתה ולירושלים.
מתגוררת בנתניה.
מלאכת מיסך

מְלֶאכֶת הַמֵּסֵךְ היא אחת מל"ט מלאכות שבת, והיא סידור חוטי השתי לצורך האריגה כדי שיוכל אחר כך לארוג עליהם את חוטי הערב (מלאכת אורג), מלאכה זו הייתה במשכן כאחד משלבי ההכנה של חוטי יריעות המשכן. שיעור המלאכה הוא שיכין חוטים ברוחב שתי אצבעות. תולדת המלאכה הוא המכה על החוטים כדי לישרם שיהיו מוכנים לאריגה.
סידור חוטים כשלעצמו אינו נחשב למלאכה, מהות המלאכה היא רק סידור החוטים לצורך מלאכת האריגה, ולכן אם אדם יכין חוטים למטרה אחרת, למשל כדי לייבשם, הוא לא יעבור על איסור מלאכה זו, שכן במקרה כזה אין שם "מיסך" על הפעולה.
אימפריית השמש

תקציר העלילה

הסרט עוקב אחר סיפורו של ילד בריטי צעיר (כריסטיאן בייל) ושמו ג'ים גרהאם (כשם מחבר הספר), שגדל בשנגחאי עם הוריו. בזמן שהיפנים כובשים את העיר הוא מופרד מהוריו, ומגיע לבדו למחנה שבויים יפני. הוא מתחבר שם עם שבוי אמריקאי כריזמטי ושמו בייסי (ג'ון מלקוביץ'), ההופך אותו ליד ימינו.

הפקה

אולפני  האחים וורנר רכשו את הזכויות ליצירת הסרט, ובתחילה דייוויד לין נבחר לביים את הסרט וסטיבן ספילברג להפיק.
לין החליט לפרוש מתפקידו כבמאי ולתת אותו לספילברג שהצהיר ״מהרגע הראשון שקראתי את הרומן רציתי לביים את הסרט״.
הסרט צולם בבריטניה, ספרד ובסין, והיה לסרט ההוליוודי הראשון אשר צולם בסין.
בצילומי הסרט השתתפו למעלה מ-5,000 ניצבים מקומיים, חלקם חיו בתקופת המאורעות האמיתיים.
ספילברג ניסה לחקות את שנות ה-40 בצורה מדויקת, בעיקר בעזרת כלי הרכב והמטוסים בסרט.

הפצה וביקורות

זהו סרט הדרמה הראשון של ספילברג, ועל כן גם ההכנסות של הסרט נמוכות בהרבה משוברי הקופות שביים לפני כן.
באתר ״rotten tomatoes" קיבל הסרט ציון של 71% על סמך 47 ביקורות.
סופר הרומן המקורי, ג'יימס גראהם באלארד, התלהב מהתוצאה הסופית.
הביקורות היללו את משחקו של כריסטיאן בייל הצעיר.

פרסים והוקרה

הסרט זכה בפרס הסרט הטוב ביותר והבמאי מאגודת המבקרים הלאומית (National Board of Review of Motion Pictures), וכריסטיאן בייל קיבל ציון לשבח על המשחק שלו, הפרס הראשון המוענק לשחקן צעיר.
בטקס ה-60 של האוסקר הסרט היה מועמד ל-6 פרסי אוסקר בתחום הצילום, בימוי אומנותי, עריכה, פסקול, עיצוב התלבושות הטוב ביותר ומיקס הסאונד הטוב ביותר אולם לא זכה באף פרס.
בין הפרסים והמועמדויות, היה גם מועמד לסרט הטוב ביותר בפרסי גלובוס הזהב, אולם לא זכה.
אנרי, דוכס אומאל

ביוגרפיה

אנרי נולד ב-16 בינואר 1822 בפאלה רויאל, פריז, ללואי פיליפ השלישי, דוכס אורליאן ולמריה אמליה מנאפולי וסיציליה, בתם של פרננדו השלישי, מלך סיציליה ומריה קרולינה מאוסטריה, וסנדקו היה לואי אנרי השני, נסיך קונדה. בשנת 1830 מת סנדקו, נסיך קונדה, ללא יורשים, ואנרי ירש את כל הונו ונחלותיו.
ביולי 1830 פרצה מהפכת יולי בצרפת, ובעקבותיה התפטר שארל העשירי, מלך צרפת מתפקידו, וב-9 באוגוסט הוכתר אביו כלואי פיליפ, מלך הצרפתים. בשנת 1839 הצטרף אנרי כקפטן לצבא צרפת, ובשנת 1847 הוא מונה למושל אלג'יריה הצרפתית. בעקבות מהפכת פברואר בשנת 1848 פרש אנרי מהצבא הצרפתי, ומצא מקלט בקלרמונט, סארי, עם שאר בני משפחתו, ובשנת 1861 אף הגיב על מתקפתו של נפוליאון השלישי כנגד בית אורליאן.
בשנת 1870 רצה אנרי לחזור לצרפת, במטרה לשרת במלחמת פרוסיה-צרפת, אולם הצעתו נדחתה. במרץ 1872 הוא חזר לשרת בצבא הצרפתי בדרגת גנרל בריגדה, ובשנת 1873 אף היה חבר בבית הדין הצבאי שדן את פרנסואה אשיל בזן למוות. בשנת 1879 הוא עזב את החיים הפוליטיים, ובאותה תקופה מונה למפקד הקורפוס ה-7 בבזנסון, ולאחר מכן אף מונה למפקח הכללי של הצבא. בשנת 1883 הוא סולק מתפקידיו בצבא, ובשנת 1886 במסגרת חוק הגירוש אף גורש מצרפת. אנרי עבר לגור בסיציליה, וב-7 במאי 1897 מת בביתו, כתוצאה מהתקף לב.
אסו (הר געש)

תיאור

הר אסו הוא הר געש מטיפוס סומה, כלומר הוא קלדרה שבה פועלים חרוטים געשיים. קוטר הקלדרה 25 קילומטרים מצפון לדרום ו-18 קילומטרים ממזרח למערב, והיא אחת הקלדרות הגדולות ביותר בעולם. היקף הקלדרה הוא כ-120 קילומטרים. בתוך הקלדרה שוכנות הערים אסו, טקמורי-צ'ו ומינאמיאסו. קבוצת החרוטים המרכזיים של אסו כוללת חמש פסגות: הר טקאוקה (高岳‏; 1,592 מטרים מעל פני הים), הפסגה הגבוהה ביותר, הר נקו (根子岳‏; 1,408 מטרים), הר נאקה או גם פסגת נאקה (中岳‏; נאקה-דאקה, 1,408 מטרים), הר אבושי (烏帽子岳‏; 1,337 מטרים) והר קישימה (杵島岳‏; 1,270 מטרים). הלוע של הר נאקה, שצידו המערבי נגיש באמצעות כביש, מכיל שבעה לועות, שבהם הצפוני ביותר, המכיל אגם, הוא הר געש פעיל בלוע. המכלול הגעשי של נאקה-דאקה היה פעיל בכל ההולוקן כאשר ההתפרצות הראשונה המתועדת בתולדות יפן (בשנת 553) התרחשה בהר זה. חרוטים געשיים נוספים היו פעילים בהולוקן, בהם חרוט הסקוריה קומצוקה שהיה פעיל עד שנת 210 לפנה"ס. אופי ההתפרצויות ההיסטוריות היה בזלתי עד בזלתי-אנדזיטי. נאקה-דאקה פולט עשן בצורה רצופה במשך 70 השנים האחרונות, ומתפרץ מדי פעם, בדרך כלל התפרצויות פריאטיות קלות, לדוגמה בשנים 1974‏, 1979‏, 1985-1984‏, 1991-1989‏, 2009‏, 2011 ו-2014.

היסטוריה

הקלדרה הנוכחית של אסו נוצרה כתוצאה מארבע התפרצויות גדולות מאוד שהתרחשו בין לפני 300,000 שנים ללפני 90,000 שנים המסומנות מ-Aso 1 ועד Aso 4. בהתפרצויות נפלטו כמויות גדולות של לבה ואפר געשי ותא המאגמה מתחת לשטח התרוקן. עקב כך התמוטט גג התא ונוצר שקע הקרוי קלדרה. ההתפרצות הגדולה ביותר הייתה ההתפרצות הרביעית (Aso 4), לפני 90,800 שנים, והייתה ככל הנראה התפרצות-על. חומרים שנפלטו מההתפרצות הגדולה של הקלדרה כיסו שטח המשתרע על למעלה מ-600 קילומטרים רבועים, בערך שווה לנפח של הר פוג'י. משערים כי רמה שמקורה בזרמים פירוקלסטיים כיסתה כמחצית מקיושו, כשאפר געשי כיסה את כל אזור קיושו והגיע עד מחוז ימאגוצ'י.
החרוטים של הר טאקה, הר נאקה, הר אבושי והר קישימה נוצר בעקבות התפרצות הקלדרה הרביעית הגדולה. נכון ל-2014 הר נאקה עדיין פעיל. ההשערה המקובלת היא שהר נקו נוצר לפני ההתפרצות הרביעית.
בתקופת קופון השתמשו בסלע הגעשי הרך ליצירת הצלמיות שהונחו בקברים המכונים האניווה. במשקעים של הזרמים הפירוקלסטיים (טוף מולחם) השתמשו לבניית גשרים באזור. במחוז קוממוטו יש כ-320 גשרי קשת מאבן, כולל גשר צוג'ון (通潤橋) וגשר ראידאי על נהר מידוריקאווה, מבנים היסטוריים חשובים. 
בהתפרצויות של נאקה-דאקה היו מספר מקרי מוות: ב-1957 מתו 12 עובדים של הרכבל. ב-1979 נהרגו שלושה תיירים מגושים שנפלטו מהלוע. בנובמבר גרמו פליטת גזים געשיים רעילים למותם של שני תיירים. בין 1980 ל-1997 שבעה אנשים נוספים מתו מהרעלת גז.

תיירות

הלוע הפעיל של נאקה-דאקה הוא אחד מיעדי התיירות הפופולריים ביותר באי קיושו. מספר התיירים ממדינות אסיה באזור אסו גדל מיד שנה. ניתן להגיע עם רכב פרטי באמצעות כביש אגרה עד הלוע, אפשר להגיע ללוע גם באמצעות רכבל (阿蘇山ロープウェイ) כשעל שפת הלוע יש נקודות תצפית. על שפת הלוע נבנו מחסות מבטון בהגנה מהתפרצות פתאומית. בנוסף פועלים למרגלות ההר כמה אתרי מחנאות, בעיר אסו שבקלדרה פועל מוזיאון לוולקנולוגיה (阿蘇火山博物館), ומקדש שינטו (阿蘇神社), אחד העתיקים והחשובים ביפן. עקב הפעילות הגאותרמית יש מעיינות חמים (אונסן) רבים באזור, שניים מתוכם שוכנים בפארק הלאומי אסו קוג'ו.
מסכת כותים

אזכורים בתלמוד ובראשונים

מסכת כותים לא נזכרה כלל בכל התלמוד, ובראשונים ישנו אזכור יחידי בחידושי הרמב"ן 
ועוד מצאתי בחיצונה במסכת כותיים מז' מסכיות קטנות דקתני אבל מלוין אותן ולוין מהן ברבית
— חידושי הרמב"ן מסכת בבא מציעא עא ב

מהדורות ופירושים

מסכת כותים הודפסה לראשונה על ידי החיד"א בספרו מראית עין, בשנת תקס"ה בליוורנו על פי כתב יד שהיה בידו. לאחר מכן נדפסה המסכת על ידי רבי יהודה נג'אר בספרו שמחת יהודה, הוא חילק כל פרק להלכות, ואף הוסיף פירוש על המסכת בשם 'חגי יהודה'.
בשנת תרי"ט נדפסה המסכת ביחד עם שבע מסכתות קטנות כחלק ממהדורת הש"ס בדפוס זיטומיר, הדפסה זו נעשתה כמעט ללא שינוים. לאחר מכן בשנת תר"מ נדפסה המסכת בדפוס וילנא בתוספת מראה מקומות והערות נוספות.
פירוש נוסף נדפס על ידי הרב חיים קנייבסקי בשנת תשכ"ה, בשם 'מצרף' - פירוש קצר להבנת המסכת, ופירוש בשם 'מטהר' - הכולל פלפולים ואריכות בנושאי המסכת.
קפה ערביקה

טקסונומיה

קפה ערביקה היה הראשון שנחקר על ידי אנתוני דה ג'וסיו שקרא לו 'יסמיניום ערביקום (מאנגלית: Jasminum arabicum) אחרי שחקר דגימה מגנים בוטאנים באמסטרדם. קארולוס ליניאוס סיווג אותו כקפה בשנת 1737.

חלוקה וגידול

במקור, הערביקה גדל באזורי ההרים של אתיופיה. כיום קשה למצוא שם גידולים שצמחו פרא ורוב הגידולים הם ערבוב של עצים שגדלו פרא ועצים שניטעו. הצורה הנפוצה היא שיחים צפופים. כמו כן, ניתן למצוא ערביקה בדרום סודאן והר מרסביט בצפון קניה.
היילנדס

ההיילנדס הסקוטיים (או הרמה הסקוטית, באנגלית: Scottish Highlands, בגאלית סקוטית: A' Ghàidhealtachd) הם אזור הררי היסטורי בצפון מערב סקוטלנד. האזור מאוכלס בדלילות ומאופיין ברכסי הרים רבים, בתוכם ההר הגבוה באיים הבריטים, בן נוויס. בעבר, האזור היה מאוכלס יותר, אך מאז המהפכה התעשייתית החל תהליך של הגירה מסיבית מהאזור לחלקים העירוניים של סקוטלנד.
מבחינה תרבותית, הרמה ואזור שפלת סקוטלנד ("Lowlands") נבדלים במספר מאפיינים: רוב הרמה שייכת לאזור שהיה דובר גאלית סקוטית; וישנו דמיון מסוים בין התרבות המקומית לזו האירית — שפה גוידלית, ענפי ספורט ייחודיים ומוזיקה קלטית.
הרפורמציה הסקוטית של 1560, שהחלה בשפלה, חדרה במידה מועטה לחלקים הגבוהים של הארץ. הקתוליות נשארה הדת השלטת ברוב חלקי האזור, לעומת הפרוטסטנטיות הבריטית שהתפשטה ביתר הארץ.

דרך ההיילנדס המערבית (The West Highlands Way)

זהו שביל הליכה שמשתרע על גבי 154 קילומטרים (96 מיילים) וחוצה את מערב ההילנדס מדרום לצפון. השביל מתחיל בעיירה Milngavie (יש לבטא מילגאי) ומסתיים בעיירה פורט ויליאם. השביל נחשב ליפה ביותר בבריטניה ועובר דרך מספר עיירות ציוריות וכן לאורכו של לוך לומונד (Loch Lomond). נהוג לצעוד את השביל בשבעה ימים כששיא עולם עומד על 15 שעות מדרום לצפון. 
לאורך השביל סימון ברור והוא נוח למטיילים כיוון שהעיירות בדרך מתאימות לקליטת תיירים: מסעדות, פאבים, בתי מלון ואכסניות ולרוב סופרמרקטים שמחזיקים במפת השביל ושאר ציוד דרוש.
FN HP

FN HP הוא אקדח מתוצרת חברת FN Herstal הבלגית.
האקדח תוכנן על ידי ג'ון בראונינג, מתכנן נשק אמריקאי שנפטר לפני תחילת יצורו, בסוף שנות ה-20 של המאה ה-20. מאז המנגנון נותר כמעט ללא שינוי. האקדח הוא בקליבר 9 מ"מ פרבלום (9X19). המחסנית הסטנדרטית מכילה 13 כדורים אך יש גם מחסניות מתאימות בתכולה של 15 או 20 כדורים.

האקדח הוא מסוג "פעולה בודדת" (SA) ומנגנוני הבטיחות כוללים: טובלן שמונע נקירה כאשר אין מחסנית (יש חילוקי דעות לגבי התועלת) וניצרה.
השם המקובל לאקדח הקלאסי הוא: (Browning HP (High Power. הדגם הנוכחי הוא "סימן 3" (MK III)

בישראל נפוץ הכינוי "אקדח אף אן".
במשך השנים נוספו לאקדח ניצרה דו צדדית ומגנון לעצירת פטיש מנפילה לא רצויה.
יחד עם הקולט M1911 נחשב ה-FN בראונינג כ"אקדח קלאסי" ובעל מוניטין של אקדח אמין ומדויק. הוא שרת ועדיין משרת כאקדח רשמי בצבאות ומשטרות ברחבי העולם. כיום האקדח מיוצר בכמה מקומות בעולם (קנדה, פורטוגל, ארגנטינה).
ג'ון אדמס (מלחין)

חיים וקריירה

יצירתו המוקלטת הראשונה של אדמס נכללה בתקליט "Ensemble Pieces" של בריאן אנו מ-1975.
אדמס זכה בפרס גראמי בשנת 1989 בקטגוריית היצירה העכשווית הטובה ביותר על האופרה "ניקסון בסין", ובשנת 1998 זכה באותה קטגוריה על "אלדוראדו".
יצירתו של אדמס, "על גלגול נשמות", יצירה כוראלית המנציחה את זכר קורבנות הפיגועים של 11 בספטמבר 2001 זכתה בפרס פוליצר למוזיקה לשנת 2003. עם זאת, לאחר הזכייה בפרס ביטא אדמס "דו-ערכיות הגובלת בבוז" משום שהרגיש שהפרס "איבד חלק גדול מן היוקרה שעוד יש לו בתחומים אחרים" בגלל ההתעלמות מ"רוב המוחות המוזיקליים הגדולים ביותר של הארץ (אמריקה)" לטובת מלחינים ונגנים אקדמיים.
האופרה החדשה ביותר של אדמס, "דוקטור אטומיק", שהצגת הבכורה שלה הייתה ב-1 באוקטובר 2005, נוצרה בשיתוף פעולה עם במאי התיאטרון פיטר סלארס. עלילת האופרה עוסקת בניסוי הראשון של פצצת האטום ונושאה העיקרי הוא רוברט אופנהיימר. בהמשך עיבד אדמס חלק מן המוזיקה של האופרה ליצירת סימפוניה בעלת קיום עצמאי.
ג'ון אדמס היה לאמן חבר של תזמורת רשות השידור הבריטית ביוני 2003. במילים של אדמס עצמו, "התפקיד גמיש ובלתי מובנה די הצורך לאפשר את התרחשותם של כל מיני דברים בלתי צפויים".
ב-23 בנובמבר 2004 העניקה האקדמיה הבריטית לג'ון אדמס תואר חבר אקדמיה. הטקס התקיים במרכז האמנויות ברביקן בלונדון לאחר קונצרט עם התזמורת והמקהלה של רשות השידור הבריטית בניצוח המלחין. תוכנית הקונצרט כללה את יצירתו "הרמוניום".
הקלטת הבכורה של "על גלגול נשמות", בניצוח לורין מאזל עם הפילהרמונית של ניו יורק זכתה בשלושה פרסי גראמי לשנת 2005: לאלבום הקלאסי הטוב ביותר, לביצוע התזמורתי הטוב ביותר וליצירה הקלאסית העכשווית הטובה ביותר.
פרסים אחרים שזכה בהם בתקופה האחרונה כוללים את Harvard Arts medal לשנת 2007.

לקריאה נוספת

May, Thomas. The John Adams Reader (ISBN 1-57467-132-4)
אוניברסיטת לינשפינג

היסטוריה

ראשיתה של האוניברסיטה לעתיד בשנת 1965 כשהחליטה האספה המחוקקת הלאומית של שוודיה (ריקסדאג) להקים בלינשפינג תוכניות אקדמיות בתחום הטכנולוגיה והרפואה. בשנת 1967 קמה בלינשפינג שלוחה של אוניברסיטת סטוקהולם שהעניקה שירותי חינוך אקדמי בתחום מדעי הרוח, המדעים החברתיים ומדעי הטבע. כעבור שנתיים הוקמו המכון הטכנולוגי ויחידה ללימודי רפואה. בשנת 1970 כל התוכניות הללו מוזגו בתוך שלוש פקולטות במסגרת המכללה האוניברסיטאית לינשפינג. בשנת 1975 התארגנה על יסוד זה אוניברסיטת לינשפינג.
בשנת 1977 המכללות למורים ב לינזפינג ובנורשפינג הועברו אל אוניברסיטת לינשפינג ובשנת 1986 נוסדה הפקולטה למדעי הבריאות (בימינו - הפקולטה לרפואה), על בסיס הפקולטה לרפואה ומערכת החינוך האזורי למקצועות בריאות.
בשנת 1997 נפתח קמפוס חדש בעיר הקרובה נורשפינג. החל משנת 2000 סופח לאוניברסיטה גם בית הספר הידוע על שם קרל מלמסטם לעיצוב רהיטים. אחרי 60 שנות קיום במרכז העיר בית ספר זע הועתק בשנת 2009 לבניינים חדשים בלידינגה באיי סטוקהולם.

קמפוסים

לאוניברסיטה 4 קמפוסים בשלוש ערים:קמפוס ואלה וקמפוס US בלינשפינג, קמפוס נורשפינג וקמפוס לידינגה (באיי סטוקהולם) של בית הספר קרל מלמסטן לעיצוב רהיטים.
קאזה

היסטוריה

התוכנה פותחה והופעלה באמצעות חברה בשם "שרמן נטוורקס", אשר הוקמה על ידי איש העסקים השוודי ניקלס זנסטרום וינוס פריס הדני. התוכנה פותחה על ידי אותו צוות המתכנתים מאסטוניה, שבשנת 2003 יצר יחד עם זנסטרום ופריס את תוכנת הטלפוניה סקייפ.
לאחר שהוגשו נגד החברה תביעות בגין הפרת זכויות יוצרים החליטה ההנהלה לאפשר שיתוף קבצים ממוינים בתשלום.
על מנת שתניב רווחים, הוטמעו בתוכנה רוגלות (פרסומות). בעקבות כך, יצרו מתנדבים גרסה משלהם לתוכנה בשם "קאזה לייט", ללא פרסומות ורוגלות. כיום, קאזה הרגילה אינה מופצת באינטרנט ויש אפשרות להוריד רק את "קאזה לייט". חברת קאזה החליטה להילחם נגד "קאזה לייט", ודרשה ממנוע החיפוש גוגל לצנזר קישורים המאפשרים להוריד את התוכנה; גוגל נענו לבקשתה. בהמשך, נוצרה גרסה חדשה בשם "קאזה לייט ריזורקשן" (Resurrection - לידה מחדש), שאף היא נקייה מפרסומות ורוגלות.
האקדמיה הצבאית סן-סיר

האקדמיה הצבאית המיוחדת סן-סיר (בצרפתית:  École Spéciale Militaire de Saint-Cyr) היא האקדמיה הצבאית הצרפתית החשובה ביותר. האקדמיה ממוקמת במחוז מורביאן שבחבל ברטאן שבצרפת.
משך הלימודים הוא שלש שנים, כשגיל הסטודנטים הוא 21 בכניסתם לאקדמיה.
האקדמיה הוקמה ב-1 במאי 1802 על ידי נפוליאון בונפרטה. לאחר תקופה מסוימת, התיישבה האקדמיה בשנת 1808 בקומונה סן סיר שבמחוז איוולין, סמוך לפריז.
לאחר תבוסת הצבא הצרפתי במהלך הכיבוש הנאצי, נדד בית הספר לצרפת של וישי, ולאחר מכן בשנת 1942 פוזר. לאחר שחרור צרפת, הוקם בית הספר מחדש במיקום חדש, בו הוא שוכן עד היום.
מבין בוגרי בית הספר ניתן למנות 3 נשיאי צרפת, 11 מרשלי צרפת, שני אלופי הפלות ואף מבורך אחד.
האקדמיה מחזיקה מוזיאון במקום, המתעד את התפתחות הצבא הצרפתי מאז הקמת בית הספר ועד היום.
קריטריון אייזנשטיין

במתמטיקה, קריטריון איזנשטיין נותן תנאי מספיק לכך שפולינום בעל מקדמים שלמים הוא אי פריק מעל חוג השלמים  (לפי למה של גאוס, פולינום כזה הוא גם אי פריק מעל שדה המספרים הרציונליים ). הקריטריון קרוי על-שם המתמטיקאי הגרמני פרדיננד אייזנשטיין.

דוגמאות

1. יהי p ראשוני, אזי  מקיים את קריטריון אייזנשטיין ולכן הוא אי-פריק.
2. הדרך הקלה להוכיח שהפולינום הציקלוטומי  אי פריק כאשר p ראשוני, היא להבחין ש-  מקיים את קריטריון איזנשטיין עבור p. 
3. נתבונן ב- .  הגורם המשותף של המקדמים 10 ו- 15 הוא ראשוני, 5. מכיוון ש-5 איננו מחלק את 3, המקדם המוביל ו-  איננו מחלק את 10, המקדם האחרון - הפולינום עונה על התנאי ולכן הוא אי פריק מעל השלמים.
4. יש פולינומים המקיימים את קריטריון אייזנשטיין אחרי הצבת הזזה x = y+a, כאשר a קבוע.
התבוננו לדוגמה בפולינום . נראה שאין ראשוני המחלק את 1, המקדם של x. אבל, אם נציב , נקבל את הפולינום , אשר מקיים את הקיטריון עבור המספר הראשוני 7. כלומר, על ידי הזזת הפולינום הצלחנו להראות שהוא מקיים את קריטריון איזנשטיין.

הוכחה

(הוכחה למקרה של פולינום בעל מקדמים שלמים). נתבונן ב- כפולינום מודולו , כלומר נעתיק את המקדמים לשדה . מכיוון שכל המקדמים פרט למקדם המוביל מתחלקים ב- נקבל את הפולינום  עם מקדם כלשהו שונה מאפס . נניח בשלילה שניתן לפרק את  לשני פולינומים  ו-  שהמכפלה שלהם שווה ל- ונקבל ש-. מכאן,   מחלק את המקדמים החופשיים של  ושל  ולכן,  מחלק את המקדם החופשי של המכפלה בסתירה להנחה.
יהושע גרוסברד

ביוגרפיה

יהושע גרוסברד נולד בשנת 1902 בסרוצק (סרוצ'ן) שבפולין הרוסית. בשנת 1911 עבר לעיירה צ'חנוב, שם למד בישיבה ועבד ביחד עם אביו בבנייה, צביעה ועיטור של בתי כנסת. בשנות ה-20 למד אמנות בווילנה ובוורשה והצטרף לאגודת הציירים היהודים בפולין. בשנת 1939 עלה לארץ ישראל כמעפיל, שם הצטרף אל רעייתו, הציירת בתיה גרוסברד, והתיישב בחיפה. הוא התפרנס מעבודתו כצבעי. בשנת 1945 הצטרף לאגודת הציירים והפסלים בארץ ישראל. הוא הצטרף כחבר למפלגת מק"י. בשנת 1953 היה ממקימי כפר האמנים בעין הוד. בשנת 1955 שהה כחצי שנה בפריז בירת צרפת. בשנת 1990 עבר להתגורר בפרדס חנה.
יצירותיו המוקדמות של גרוסברד, מתקופת שהותו בפולין, כמעט ולא נשתמרה. לאחר עלייתו לארץ ישראל יצר בעיקר ציורי שמן קטני ממדים. יצירותיו תיארו את הנוף העירוני של חיפה. הם מאופיינים בהדגשה של ממד האור והצבע, בהשפעת האמנות הפוסט-אימפרסיוניסטית. בשנות ה-60 החל ליצור גם מגזרות נייר ובהם מוטיבים עממיים או כאלו הלקוחים מן הספרות היהודית.
טטיאנה קוצ'מבובה

ביוגרפיה

קוצ'מבובה נולדה באוסטרבה.
באליפות אירופה באתלטיקה לנוער שנערכה בבידגושץ', פולין בשנת 1979 זכתה קוצ'מבובה במקום השמיני בריצת 400 מטר בתוצאה של 54.02 שניות. 
באליפות אירופה באתלטיקה באולם שנערכה במילנו, איטליה במרץ 1982 זכתה קוצ'מבובה במקום הרביעי בריצת 400 מטר בתוצאה של 51.62 שניות, המנצחת הייתה בת ארצה קרטוכווילובהשקבעה שיא עולם חדש (49.59 שניות, שיא העולם הנוכחי). 
באליפות אירופה באתלטיקה שנערכה באתונה, יוון בשנת 1982 זכתה קוצ'מבובה בשתי מדליות. מדליית ארד בריצת 400 מטר בתוצאה של 50.55 שניות, אחרי מריטה קוך ממזרח גרמניה שקבעה שיא עולם חדש (48.16 שניות) וקרטוכווילובה (48.85 שניות) ובריצת שליחות 4x400 מטר בתוצאה של 3:22.17 דקות, אחרי מזרח גרמניה שקבעה שיא עולם חדש (3:19.05 דקות) ולפני ברית המועצות (3:22.79 דקות).
באליפות העולם הראשונה באתלטיקה שנערכה בהלסינקי, פינלנד היא זכתה בשתי מדליות כסף, בריצת 400 מטר בשיא אישי חדש של 48.59 שניות, שוב אחרי קרטוכווילובה שקבעה שיא עולם חדש (47.99 שניות) ולפני מריה פיניגינה מברית המועצות (49.19 שניות) ובריצת שליחות 4x400 מטר בתוצאה של 3:20.32 דקות, אחרי מזרח גרמניה (3:19.73 דקות) וברית המועצות (3:21.16 דקות).
בתחרות אתלטיקה באולם שנערכה בווינה, אוסטריה בתחילת פברואר 1984 קבעה קוצ'מבובה בריצת 400 מטר שיא אישי של 49.76 שניות.
באליפות אירופה באתלטיקה באולם שנערכה בגטבורג שוודיה אותה שנה זכתה קוצ'מבובה במדליית זהב בריצת 400 מטר בתוצאה של 49.97 שניות.
עקב החרם שהטילו מדינות הגוש המזרחי (ברית ורשה) על אולימפיאדת לוס אנג'לס, נמנע מקוצ'מבובה להשתתף. 4 ימים לאחר המשחקים האולימפיים היא השתתפה בתחרות בפראג בריצת 400 מטר וקבעה את תוצאת השנה בעולם של 48.73 שניות, תוצאה שהייתה מקנה לה מדליית זהב.
באליפות אירופה באתלטיקה באולם שנערכה במדריד ספרד בשנת 1986 סיימה קוצ'מבובה במקום הרביעי בריצת 400 מטר.
באליפות אירופה אתלטיקה שנערכה בשטוטגרט מערב גרמניה אותה שנה סיימה קוצ'מבובה במקום השישי בריצת 400 מטר בתוצאה של 51.50 שניות, המנצחת הייתה קוך (48.22 שניות).